標指六偈 入道
作者：釋清遠
朝代：宋

paragraphs: 道本無瑕，擬心已差。
纔生眹兆，徧界空花。
若欲全舉，除非直與。
不用增添，現成規矩。
洞徹根源，法法周圓。
靈明法爾，妙絕言詮。
言詮不得，得亦差忒。
迥出根塵，古今取則。
存不可見，亡兮對面。
匪存匪亡，森羅自現。
心外無法，法外無心。
心法齊照，境智甚深。
心忘照滅，境智同歇。
一道通同，十方俱攝。
生死涅槃，元無兩般。
四生六道，息苦停酸。
平等大道，無有邪正。
胡漢不來，欲何爲鏡。
像虛鏡皎，鏡像斯照。
像去鏡亡，千聖非妙。
此門難入，唯君自息。
若入此門，半錢不直。
不直半錢，萬國爭觀。
所以說云，大道體寬。